

**PRAVILNIK O KUĆNOM REDU**

 **ZU Specijalne bolnice iz hirurških oblasti „Dr Kostić“**

**01.02.2024. godine**

1. **OPŠTE ODREDBE**

**Član 1.**

ZU Specijalna bolnica iz hirurških oblasti „Dr Kostić“ (u daljem tekstu: Bolnica) ovim Pravilnikom o kućnom redu (u daljem tekstu Pravilnik) uređuje održavanje reda u organizacionim jedinicama (u daljem tekstu: OJ), ishranu, posjete pacijentima i ostala pitanja u vezi sa održavanjem reda u Bolnici.

**Član 2.**

Odredbi ovog Pravilnika su dužni da se pridržavaju zaposleni u Bolnici, pacijenti i posjetioci.

1. **ODRŽAVANJE REDA**

**Član 3.**

Redovno radno vrijeme u Bolnici traje od 08:00h do 16:00h od ponedjeljka do petka.

Zbog potrebe neprekidnog 24-og radnog vremena u bolničkoj zdravstvenoj zaštiti, direktor Bolnice donosi odluku o uvođenju jedne ili više smjena, odnosno dežurstva i pripravnost za pojedine poslove a rukovodeći se potrebama građana, pojedinih oblika bolničkog liječenja i mogućnosti Bolnice.

**Član 4.**

Dnevni raspored aktivnosti u Bolnici je sljedeći:

|  |  |  |
| --- | --- | --- |
| 6:30h  |  | Buđenje, namještanje kreveta, jutarnja higijena, mjerenje vitalnih znakova  |
| 08:00h – 08:30h  |   | Jutarnja vizita  |
| 08:30h – 09:00h  |   | Uzimanje materijala za analizu i laboratorijske pretrage  |
| 09:00h – 09:30h  |   | Doručak  |
| 08:00h – 12:00h  |   | Obavezan boravak pacijenata u bolesničkim sobama  |
| 13:00h  |   | Ručak  |
| 14:00h – 15:00h  |   | Informacije o stanju pacijenata  |
| 15:00h – 16:00h  |   | Obavezan odmor  |
| 16:00h – 17:00h  |   | Posjeta pacijentima  |
| 18:30h – 19:30h  |   | Večera  |
| 20:00h  |   | Večernja vizita  |
| 22:00h   |   | Noćni režim rada  |

**Član 5.**

Sve prostorije u kojima borave pacijenti se čiste dva puta na dan, po potrebi i češće, a jednom nedjeljno detaljno. Promjena posteljine se vrši svaki drugi dan, a po potrebi i češće. U odjeljenjima za postoperativnu njegu i reanimaciju promjena se vrši dva puta u 24 sata.

**Član 6.**

Pacijenti su dužni da se savjesno odnose prema inventaru Bolnice i održavanju čistoće, a naročito moraju voditi računa o održavanju čistoće u WC-u i kupatilima u koja ne smiju bacati nikakve otpatke od jela, hartije, platna i sl.

**Član 7.**

U prostorijama Bolnice pušenje je strogo zabranjeno.

**Član 8.**

Pacijentima nije dozvoljeno:

* Upotreba alkoholnih pića;
* Igranje karata i sličnih igara u vidu kocke;
* Nepotrebno zadržavanje u drugim bolesničkim prostorijama i hodnicima;
* Pjevanje, sviranje, stvaranje buke i sve drugo što narušava mir;
* Dovođenje bilo kakvih životinja;
* Svađanje i međusobne prepirke;
* Primanje hrane i drugih stvari bez dozvole odjeljenske sestre/tehničara;
* Razgovor preko prozora;
* Odlazak na druga bolnička odjeljenja;
* Izlazak u krug Ustanove u vrijeme kada to nije dozvoljeno;
* Unošenje hladnog ili vatrenog oružja;
* Unošenje televizora, radio-aparata i fotografskog aparata bez dozvole glavne sestre ili odjeljenske sestre/tehničara OJ;
* Fotografisanje i snimanje prostora, osoblja, drugih pacijenata i posjetilaca mobilnim telefonom ili bilo kakvim drugim fotografskim ili video aparatom.

**Član 9.**

Pacijentu se može odobriti izlazak iz Bolnice u izuzetnim slučajevima o čemu odluku donosi rukovodilac OJ i o tome izdaje pismenu dozvolu, koju takođe potpisuje i pacijent.

**Član 10.**

Pacijent koji namjerno ili iz krajnje nepažnje pričini materijalnu štetu Bolnici, dužan je istu nadoknaditi.

Zapisnik o nastaloj šteti sačinjava nadzorna sestra OJ u prisustvu lica koje je prijavilo štetu. Visinu štete procjenjuje Glavna sestra bolnice.

**Član 11.**

Direktor i Glavna sestra Bolnice vrše stalnu kontrolu i nadzor nad poštivanjem odredbi kućnog reda, svako u okviru svojih ovlašćenja.

**Član 12.**

Pacijenta u OJ prihvata medicinska sestra/tehničar, upoznaje sa kućnim redom, pomoćnim prostorijama i smješta u postelju.

**Član 13.**

Pacijent se presvlači u bolničku pidžamu. Pacijentova garderoba se zadržava u OJ samo ukoliko je pacijent bez pratnje i tada pacijent nakon predaje garderobe dobija „potvrdu“ u kojoj je navedeno šta je od garderobe predano OJ na čuvanje. Potvrdu obavezno potpisuju i pacijent i lice sa OJ koje je primilo garderobu na čuvanje. Ukoliko je pacijent sa pratnjom, svu svoju garderobu pacijent predaje licima koja su u njegovoj pratnji (rodbina, staratelji...). Obavezno je kupanje pacijenta prije nego što legne u krevet.

**Član 14.**

Po prijemu u Bolnicu, novac i druge stvari od vrijednosti pacijent je dužan da preda članovima porodice, staratelju ili zakonskom zastupniku. Ukoliko je pacijent bez pratnje, sa novcem i stvarima od vrijednosti, postupa se na isti način kako se postupa i sa garderobom pacijenta. Ustanova ne odgovara za novac i stvari od vrijednosti ukoliko ih pacijent ne preda na čuvanje klinici, službi ili zavodu.

**Član 15.**

Za vrijeme boravka u Bolnici pacijent je dužan, u cilju bržeg oporavka i ozdravljenja, da se pridržava uputstva doktora i medicinske sestre/tehničara.

**III PRAVA PACIJENTA**

**Član 16.**

Pacijent ima pravo da odbije pregled ili medicinski tretman. Pacijent ima pravo odbiti pregled i liječenje od strane doktora zbog gubljenja povjerenja. Odbijanje liječenja se mora evidentirati u istoriji bolesti a pacijent svoju odluku potpisuje i odgovoran je za sve posljedice koje proizilaze.

**Član 17.**

Pacijent ima pravo na tačno obavještavanje o svim pitanjima koja se tiču njegovog zdravlja, kao i pravo na povjerljivost svih podataka koji se odnose na stanje njegovog zdravlja.

**Član 18.**

Pacijent ima pravo na izbor između više mogućih oblika medicinskih intervencija koje mu ponudi ljekar osim u slučaju neodložne intervencije čije bi nepoduzimanje ugrozilo njegov život i zdravlje i izazvalo trajna oštećenja.

1. **ISHRANA PACIJENATA**

**Član 19.**

Ishrana je neodvojivi dio liječenja. U interesu zdravlja i pravilnog toka liječenja pacijenti koriste samo hranu koju dobiju u ustanovi. Za vrijeme boravka u Bolnici pacijent ima pravo na ishranu u skladu sa propisanom medicinskom dijetom. Pacijente koji nisu u stanju da sami uzmu hranu, hrani medicinska sestra/tehničar.

1. **POSJETA BOLESNICIMA**

**Član 20.**

Posjete porodice i prijatelja važan su dio procesa liječenja, ali prekobrojne posjete mogu da izazovu zamor i ometaju odmor ostalih pacijenata u sobi, naročito onih u teškom zdravstvenom stanju. Iz higijenskih razloga nije dopušteno da posjetioci sjede na bolesničkim krevetima. Posjetioci treba da budu prikladno odjeveni jer im u suprotnom ulazak neće biti dozvoljen. Neprikladnom odjećom za žene smatraju se: helanke, neprimjereno kratke suknje, haljine i bermude, bluze (košulje, majice) sa velikim dekolteom, tankim bretelama, izrazito kratke ili providne. Neprikladnom odjećom za muškarce smatraju se: bermude, majice i košulje bez rukava. Dovođenje djece u posjetu ispod 12 godina starosti bi trebalo u potpunosti izbjegavati jer se smatra da to na njih može djelovati stresno. Posjeta pacijentima je dozvoljena svaki dan u vremenu od 16:00h do 17:00h, a subotom, nedjeljom i u dane državnih praznika u vremenu od 10:00h do 12:00h.

**Član 21.**

U izuzetnim slučajevima Načelnik OJ može dozvoliti članu porodice da bude pored pacijenta povremeno ili stalno za određeno vrijeme o čemu se izdaje pismena dozvola.

**Član 22.**

Posjete se mogu zabraniti u organizacionim jedinicama ili njihovim dijelovima ukoliko rukovodilac procijeni da bi posjete mogle iz bilo kog razloga da negativno utiču na liječenje pacijenata.

**Član 23.**

Na prijedlog epidemioloških službi i sanitarne inspekcije, mogu se povremeno zabraniti posjete u svim OJ zbog nepovoljne epidemiološke situacije. Odluku iz ovog stava donosi Direktor bolnice.

**Član 24.**

Kod pacijenata koji su vitalno ugroženi posjeta se može ograničiti kako u pogledu vremena, tako i broja posjetilaca, o čemu odlučuje odnosno dežurni doktor.

**Član 25.**

Posjetioci pacijenta moraju paziti na red, čistoću i prilikom posjete ne smiju remetiti mir pacijenata. Sjedenje posjetilaca na bolesničkim krevetima je zabranjeno. Ukoliko se posjetioci ne pridržavaju ovih odredbi, dežurni doktor ili medicinska sestra/tehničar ima pravo da prekine posjetu pacijentu.

**Član 26.**

Bolesnicima koji se nalaze na liječenju u Bolnici može se, na njihov zahtjev dozvoliti posjeta vjerskog službenika radi obavljanja vjerskog obreda. Posjete vjerskih službenika bolesnicima odobrava direktor ustanove, vodeći računa o zdravstvenom stanju pacijenta.

**Član 27.**

Informacije o zdravstvenom stanju pacijenata kod kojih nije dozvoljena posjeta daju se svakim danom od 13:00h do 14:00h.

Informacije o zdravstvenom stanju pacijenta daju se: užoj porodici, ovlaštenoj osobi, kontakt osobi koja je navedena u *Istoriji bolesti*.

Informacije o zdravstvenom stanju pacijenata daje ordinirajući doktor i to za vrijeme redovnog radnog vremena, a nakon toga informacije daje dežurni doktor. Samo u izuzetnim slučajevima informacije se mogu davati telefonom.

**Član 28.**

Pacijent se može otpustiti sa liječenja zbog nepridržavanja načina liječenja, zbog nepridržavanja odredbi kućnog reda, zbog postupaka, odnosno ponašanja koje onemogućava pravilno ukazivanje medicinske pomoći njemu i drugim pacijentima, ali sve pod uslovom da je prethodno upozoren i opomenut.

O otpustu iz razloga navedenih u prethodnom stavu odlučuje rukovodilac OJ s tim što prethodno obavještava direktora Bolnice i Fond zdravstvenog osiguranja kod kojeg je pacijent osiguran. Pacijentu se ne može uskratiti liječenje, odnosno ne može se otpustiti, ako bi zbog toga došlo do težih posljedica po njegovo zdravlje.

**VI ZAŠTITA PRAVA PACIJENATA**

**Član 29.**

Pacijent koji smatra da mu je uskraćeno neko pravo iz zdravstvene zaštite, odnosno pacijent koji nije zadovoljan pruženom zdravstvenom uslugom, odnosno postupkom zdravstvenog ili drugog radnika Bolnice, može podnijeti prigovor pismenim putem, generalnom direktoru Bolnice.

Zaposleni su dužni da pacijenta upute u način podnošenja prigovora koji je utvrđen Procedurom *Procedura za prihvatanje i rješavanje prigovora korisnika usluga*.

Pacijent ima pravo da sve svoje kritike, prijedloge ili sugestije dostavi popunjavanjem anonimne ankete i ubacivanjem iste u sandučić za ankete koji je dostupan u Bolnici

**Član 30.**

U svim organizacionim jedinicama Bolnice u kojima se pruža zdravstvena zaštita, a na mjestima koja su dostupna pacijentima, obavezno je istaknuta skraćena verzija Pravilnika.

**Član 31.**

Ovaj Pravilnik stupa na snagu osmog dana od dana objavljivanja na FTP Serveru (intranetu). Ovaj Pravilnik objavljen je na FTP Serveru (intranetu) i na web stranici Bolnice dana 01.02.2024.

 godine.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Prof.dr Dragan Kostić, direktor**

**Dana,01.02.2024.godine**